Domenico Cimarosa
Domeñego Çimmarœusa (it. Domenico Cimarosa). - Muxiçista (Aversa 1749 - Veneçia 1801).
De povia famiggia, orfano de poæ a sett'anni, o fu accugeito (1761) into conservatoio napoletan da Madonna de Loreto comme "figgiœu". Chie o studiò con G. Manna, A. Sacchini, F. Fenaroli e da pœu foscia ascì con Niccolò Piccinni. O l'exordì co l'opera "E stravagançe do Conte" (1772), a-a quæ seguin âtre trezze oppere comiche (rappr. a Nappoli e a Romma) tra-e quæ "L'Italiaña in Londra" (1779) ch'a ghe procuò nommina de grand'operista. A so primma opera seria a fu o "Caio Mario" (rappr. a Romma 1780), che però, comme i âtre do gennere, a l'arestò un'ecceçion.
Into 1781 Çimmarœusa o se rivela zonto a piña maturitæ con "Zaniña e Benardon", œuvia composta e applaodia a Veneçia, ch'a se pœu consciderâ un caodœuvia, pe a felixe rappresentaçion di varri personaggi e de varrie scituaçioin psicologiche ondezzante tra a satira e o sentimento ciu squixio. Assæ meno interessante o Çimmarœusa o l'è into genere serio, do quæ o l'è esempio un "Oreste" (1783), inçerto fra o tradiçionalismo metastaxian e e idee di novatoî do tempo. Into 1787 o l'è ciammao a-a corte de Torin (dove o dà un "Valodimiro", ben applaodio) e subito doppo a quella de Peoburgo, ch'o razonze, doppo un viægio pe Romma, Firençe, Parma, Vienna, Varsavia, assæ fruttoso pe o Çimmarœusa, onoao e cormao de doin in ogniduña de quelle çittæ e corte.
A Peoburgo o l'arestò ciu de trei anni componendo con ottimo exito despæge cantæ, messe, e i oppere serie "Cleopatra" (1789) e "A Vergine do Sô" (1789-90). Into ritorno da-a Ruscia (1792) o l'asostò a Vienna, dove o so "Matrimonio segretto", appoxitamente composto, o destò un entuxiasmo sença precedenti (l'imperatô o-o vosse intregamente replicao inta mæxima seiaña). L'è questa l'œuvia ciu squixia e caratteristega do Çimmarœusa, degna, pe arguçia, veitæ psicologica, teniéça, de stâ vexin a-e analoghe partitue de W. A. Mozart.
Continua a produçion do Çimmarœusa a Napoli, dove o rientra into 1793, meistro da reâ cappella; a megio œuvia: "E furbaje femminî" (1794). Durante o periodo repubbrican o Çimmarœusa o scrisse un inno pe quello rezimme (1799); a-o ritorno in sce-o trono o re o no perdonò tâ gesto, offendendose ancon de ciu a prœuvo a l'offerta, fætaghe da-o Çimmarœusa, de una cantâ d'omaggio. O Çimmarœusa, passao quarche giorno in prexon, o dovette da pœu abbandonâ Napoli e razonze Veneçia, dove poco doppo o se spense.
A produçion do Çimmarœusa a comprende, oltre e 54 œuvie tiatræ, 2 messe, un ótóio, 4 cantæ, 7 scinfonie, un conçerto pe ciu strumenti, di duetti e de sonate pe çimbalo.
srd_Latn lij_Latn lij_Latn lij_Latn lij_Latn lij_Latn lij_Latn